Politiet har svære arbejdsbetingelser i Vollsmose, hvor det formodes, at mange har set et knivoverfald på en 19-årig, men hvor der til gengæld ikke er nogen, der ønsker at hjælpe politiet med at udpege gerningsmand

Ved du noget? Tip os på 1224@eb.dk eller sms/mms på 1224 (alm. takst)

Fyns Politi er mandag eftermiddag massivt til stede omkring Bøgetorvet i Vollsmose, Odense, efter at der har været et større slagsmål, hvor en 19-årig mand er blevet stukket med en kniv i ryggen.

Det oplyser vagtchef Lars Thede til Ekstra Bladet.

Politiet fik flere anmeldelser klokken 16.28. Politiet ankom hurtigt, fortæller Lars Thede.

- Men som det er derude, er det sjældent sådan, så folk ligefrem står og peger, hvor det er sket henne. Vi har at gøre med en klientel, der nærmest vender os ryggen, siger Lars Thede til Ekstra Bladet.

Heldigvis får politiet flere henvendelser fra offentligheden, og det lykkedes kort efter at få lokaliseret den 19-årige længere inde i Bøgeparken.

Han er blevet stukket i ryggen. Ifølge vagtchefen er stikket ikke livstruende.

Den 19-årige er kørt til behandling på Odense Universitets Hospital.

Det er ikke lykkedes politiet at anholde nogen. Slagsmålet var standset, da politiet nåede frem. Men politiet vil naturligvis gerne finde frem til gerningsmanden.

Lars Thede fortæller, at der er rigtig mange mennesker omkring Bøgetorvet. Politiets tilstedeværelse trækker folk til. Men der er til gengæld ikke så mange, som ønsker at hjælpe politiet ved at fortælle, hvad der er sket.

Lars Thede sætter derfor sin lid til, at den massive videoovervågning i kvarteret kan hjælpe politiet på vej.

- Det er noget af det, som vi er i gang med at undersøge lige nu, siger Lars Thede.